钦定古今图书集成/明伦汇编/官常典/第323卷 > 卫一凤
## 钦定古今图书集成/明伦汇编/官常典/第323卷 > 卫一凤

按《明外史》本传：“一凤，字伯瑞，阳武人。万历八年进士。
授刑部主事，历绍兴知府。母忧归，起补青州。质直明
恕，政平讼理。岁饥，奸民竞起劫敓，捕其魁治之。发仓
赈贷，境内帖然。御史释菜文庙前，知府率长跪进荼，
一凤独遣学官代，御史不悦。已，廉知其贤，慰荐之。迁
陜西副使，分巡陇右。终养归，起巡青州。治河。侍郎刘”
东星知一凤才，奏改济宁。已，进参政，复移青州，召为
应天府丞。四十年以右佥都御史抚治郧阳。陜有寇
啸聚，驰檄谕之，即解散。居三年，擢南京兵部右侍郎。
久之，就进刑部尚书。泰昌改元，移兵部参赞机务。考
选军政，以平允见称。故事，南京贡品物，舟徒有定额。
其后中贵竞赍私装，逾额数倍。一凤力请禁之，得报
可。时熹宗初政，魏忠贤已用事。一凤察其必乱政，三
疏请告去。崇祯六年卒于家，年八十四。赠太子少保。
一凤端方廉介，历四十载，未常一挂吏议。乡人诵其
清德，与乡先辈都御史杨继宗并称焉。子廷宪，崇祯
十年进士，终淮安知府。